بیرلشمیش میللت‌لر (بمت) مولتجیلر،سوریه‌لی قاچقین‌لارین بؤیوک بیر طبقه‌نین امنیته یاناشی ایقتیصادی و آلت یاپی کیمی پروبلم‌لری دوشونه‌رک اؤلکه‌لرینه قاییتماق قرارینی وئرمکده چتین‌لیک چکدیگینی بیلدیریب.
بمت عالی کومیساری فیلیپو گراندی، لبنانین پایتختی بیروت‌دا پرزیدنت میشل عون ایله دیگر مسئول‌لارلا کئچیردیگی گؤروشمه‌لرین آردین‌دان باشچی‌لیق ائتدیگی نماینده هیاتی اؤلکه‌نین شمالین‌داکی آککار شهرینده یئرلشن بعضی قاچقین دوشرگه‌لرینی زیارت ائدیب.
گراندی، بؤلگه‌دکی آراشدیرما‌لاری‌نین آردین‌دان مطبوعات نماینده‌لرینه وئردیگی آچیقلامادا، اؤلکه‌لرین‌دکی ایچ ساواشین‌دان قاچا‌راق لبنانا سیغینان سوریه‌لی‌لرین چوخونون وطن‌لرینه قاییتماق ایستدیگینی و بعضی‌لری‌نین بو ایستک‌لرینی بیرباشا دیله گتیردیگینی بیلدیردی.
گراندی، لبنان حکومت مسئول‌لارین‌دن بو آنا قدر 165 مین سوریه‌لی‌نین اؤلکه‌لرینه دؤنوش ائتدیگی معلوماتینی آلدیق‌لارینی ایفاده ائدیب.
" سوریه‌لی قاچقین‌لارین بؤیوک بیر قروبو ده امنیته یاناشی، ایقتیصاد و آلت یاپی کیمی پروبلم‌لری دوشونه‌رک قاییتماق قرارینی وئرمکده چتین‌لیک چکیرلر. بو سببله دؤنوش‌لرین مرحله‌لی اولا‌راق حیاتا کئچیریلمه‌سی لازیم‌دیر." دئین گراندی، همچینین قاچقین‌لارین قاییدیش اوچون شرایط یارانماسی اوچون سوریه طرفی ایشین اهمیت کسب ائتدیگینی وورغولاییب.
گراندی، گله‌جک هفته بلژیک‌ین پایتختی بروکسل‌ده کئچیریله‌جک سوریه کونفرانسینا قوشولا‌راق دونور اؤلکه‌لرین یاردیم‌لارینی داوام ائتدیرمه‌یه دعوت ائده‌جک‌لرینی دیله گتیردی.
سوریه‌لی قاچقین‌لار، اؤتن ایلدن بری بشار اسد رژیمی ایله لبنان پولیسینین کووردیناسیونوندا کروان‌لار حالیندا اؤلکه‌لرینه قایی‌دیر.
بیر مدت‌دیر کی، سوریه‌لی قاچقین‌لارا کؤنول‌لو اولا‌راق اؤز اؤلکه‌لرینه قاییتماسی چاغیریشی ائدن لبنان‌لی شخص‌لر، قاچقین‌لار موضوعسوندا اولوسلار آراسی توپلومون دستگینی ایستییر.
لبنانین رسمی معلومات‌لارینا گؤره 2011ده باش وئرن ایچ ساواشی سببین‌دن 1.5 میلیون سوریه‌لی قاچقین لبنانا کؤچ ائتدی. بمت-نین معلومات‌لارینا گؤره ایسه بو سای بیر میلیونون آلتیندا.
